Ir-Regolament tal-Kummissjoni (KE) Nru 1356/2000
tas-27 ta’ Ġunju 2000
li jemenda r-Regolament (KE) Nru 1474/95 li jiftaħ u jipprovdi għall-amministrazzjoni tal-kwoti ta’ tariffi fis-settur tal-bajd u għall-albumina tal-bajd
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1095/96 tat-18 ta’ Ġunju 1996 dwar l-implimentazzjoni tal-konċessjonijiet stabbiliti fl-Iskeda CXL mħejjija fl-għelm tal-konklużjoni tan-negozjati GATT XXIV.6 [1], u b’mod partikolari l-Artikolu 1 tiegħu,
Billi:
(1) Fil-qafas ta’ l-Għaqda Dinjija tal-Kummerċ, il-Komunità intrabtet sabiex tiftaħ kwoti ta’ tariffi għal ċerti prodotti fis-settur tal-bajd u għall-albumina tal-bajd. Bħala riżultat ta’ dan, regoli ddettaljati għall-applikazzjoni ta’ dawk il-kwoti mill-1 ta’ Lulju 2000 għandhom ikunu stabbiliti
(2) Ir-Regolament tal-Kummissjoni (KE) Nru 1474/95 [2], kif l-aħħar emendat bir-Regolament (KE) Nru 1323/1999 [3], jipprovdi għall-amministrazzjoni ta’ dawk il-kwoti għall-perjodu 1 ta’ Lulju 1999 sat-30 ta’ Ġunju 2000. Dispożizzjoni għandha ssir għall-amministrazzjoni tagħhom mill-1 ta’ Lulju 2000.
(3) Il-miżuri li hemm provvediment dwarhom f’dan ir-Regolament huma bi qbil mal-opinjoni tal-Kumitat ta’ Ġestjoni għal-Laħam tat-Tjur u l-Bajd,
ADOTTAT DAN IR-REGOLAMENT:
Artikolu 1
Ir-Regolament (KE) Nru 1474/95 huwa emendat kif ġej:
1. L-Artikolu 1 hu mibdul b’dan li ġej:
"Artikolu 1
Il-kwoti ta’ tariffi ta’ l-importazzjoni elenkati fl-Anness I huma miftuħa ta’ kull sena għall-gruppi tal-prodotti u permezz tal-kondizzjoniijiet indikati fihom."
2. L-Anness I hu mibdul bl-Anness għal dan ir-Regolament.
Artikolu 2
Dan ir-Regolament għandu jidħol fis-seħħ fil-ġurnata tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Għandu japplika mill-1 ta’ Lulju 2000.
Dan ir-Regolament għandu jorbot fl-intier tiegħu u applikabbli direttament fl-iStati Membri kollha.
Magħmul fi Brussel, fis-27 ta’ Ġunju 2000.